**Актуална информация за мерки и ограничения в Европа и по света във връзка с коронавируса**

**Турция -** Считано от 00:00 ч. на 26 март временно и по изключение се допуска преминаването на пешеходци през ГКПП Капъкуле (Капитан Андреево). На този етап единствен вариант за завръщане на български граждани, намиращи се в Турция, е със собствен автомобил - през ГКПП Капитан Андреево, Лесово и Малко Търново, и пеша - през ГКПП Малко Търново.

**Босна и Херцеговина –** Считано от 06:00 ч. на 30 март ще бъдат затворени всички летища на територията на страната, като изключения ще бъдат допускани за самолети, превозващи хуманитарна помощ, медицинско оборудване, медикаменти и др.

**Германия** - Считано от 17:00 ч. на 25 март до второ нареждане Германия няма да допуска на територията си сезонни работници и за събиране на реколтата на граждани от трети страни, от Великобритания, от страни - членки на ЕС, които не са пълноправни членки на „Шенген” (включително България и Румъния), както и от страни, спрямо които е наложен временен граничен контрол на вътрешните за ЕС граници. Мерките се налагат на основание ограничаване на инфекциозната опасност от разпространението на корона вируса. В Тюрингия от 0:00 ч. на 25 март се прилага забрана за контакт между хората, договорена в неделя от федералното правителство и федералните провинции. Отделните общини обаче ще имат възможност да прилагат допълнителни засилени мерки при нужда. В Саксония временните ограничения за контакт, които са в сила от 23 март, засега са валидни до 5 април. Има драстично ограничаване на обществения транспорт в град Йена. Прекратяват се традиционните пресконференции за журналисти. Въпросите могат да се изпращат по имейл.

**Армения** – Считано от 25 март се преустановяват и междуградските транспортни връзки в страната. Полицейски екипи активно патрулират в столицата и проверяват гражданите за наличие на обективни причини за напускане на домовете. В рамките на денонощието полицейските сили продължиха да анонсират наложените ограничения за излизане в града и при установяване на нарушения се налагат санкции. Право на придвижване в едно МПС се дава на до две лица в един автомобил.

**Украйна** - С решение на правителството в периода от 12 март до 3 април в цялата страна се въвежда карантина за ограничаване на разпространението на вирусната инфекция COVID 19. Въведените ограничителни и карантинни мерки за гражданите се удължават до 24 април. Забраната за посещение на образователните институции от обучаващи се е продължена до 24 април. Въведените от 12:00 ч. на 18 март мерки, касаещи превозите на пътници в рамките на градовете и между тях, се удължават до 24 април. Те включват редовните и нередовни превози на пътници с автомобилен крайградски, междуградски, вътрешнорегионален и междурегионален транспорт (освен превози с леки автомобили), превозите на повече от 10 пътници едновременно в едно превозно средство в градски електрически (трамвай, тролейбус) и автомобилен транспорт, който извършва редовни пътнически превози по градски маршрути в нормалния режим на движението. Мерките се отнасят и до превози на повече от 10 пътници едновременно в автобуси, извършващи редовни пътнически превози по градски автобусни маршрути в режима на маршрутното такси, както и за влизането на територията на автогари, извършващи крайградски, междуградски, вътрешнорегионални и междурегионални превози на пътници и продажбата от собствениците на автогари на билети на пътни превозвачи, които извършват такива превози. Ограниченията обхващат превози на пътници в градовете Киев, Харков и Днепър, както и превози на пътници с железопътен транспорт във всички видове вътрешни съобщения. Допуска се извършване от акционерно дружество „Украинска железница“ на отделни пътнически рейсове във вътрешно железопътно съобщение, решението относно които се взима във всеки отделен случай след съгласуване с Министерството на инфраструктурата и Министерството на здравеопазването, както и отделни пътнически рейсове в международно железопътно съобщение, решението относно които се взима във всеки отделен случай след съгласуване с Министерството на инфраструктурата, Министерството на външните работи и Администрацията на Държавната гранична служба.

**Русия** – От 27 март се прекратяват всички регулярни и чартърни полети, осъществявани от руски летища към чуждестранни направления и в обратното направление. Изключение са само полетите, които са за извозване на руски граждани от чужди страни в Руската федерация. За да се предотврати разпространението на коронавирусната инфекция, следващата седмица е обявена за почивна - от 28 март до 5 април включително. Всички ключови структури, включително транспорт, медицински и правителствени учреждения, ще продължат да работят.

**Обединените арабски емирства** – От 26 март започва тридневна програма за дезинфектиране на всички улици, обществени съоръжения и площи, спират се всички видове публичен транспорт. Масовата дезинфекция трябва да завърши в 06:00 ч. в неделя, като дотогава е наложена забрана за излизане и движение на граждани и автомобили, спира се движението и на обществения транспорт. Всички правителствени учреждения и институции преминават на дистанционен режима на работа до 29 март. Автоматично ще бъдат подновявани изтичащите разрешителни за работа и разрешителни за престой на чужденци, които пребивават и работят законно. Чужденци (туристи), които към момента се намират в ОАЕ и не могат на напуснат страната в предвидения законов срок заради затварянето на международните граници и летища, могат да продължат престоя си в страната, без да бъдат санкционирани.

**Мексико** – В страната не е обявена карантина, но от 17 март до 20 април е преустановено провеждането на публични събития Към момента Мексико не предвижда затварянето на границите, но гражданите, пристигащи от рискови държави, минават проверка, която включва измерване на температурата, интервю и вземане на проба за наличие на COVID-19. Най-голямата мексиканска авиокомпания „Аеромексико“ ще съкрати с до 50% международните си полети и с 30% всички вътрешни полети. От 23 март „Аеромексико“ преустанови полетите си до Париж. Британските авиолинии и КLM продължават да осъществяват полети до Мексико. От Лондон и Амстердам е възможно да се осъществи връзка до София. Авиокомпания „Кондор“ (ФРГ) ще пусне допълнителни чартърни полети до 29 март от Канкун до Франкфурт. Авиокомпания „Иберия“ засега запазва полетите си до Мексико и Канкун от Мадрид. От Мадрид е възможно връщането в България през Лондон и Амстердам.

**Панама** – До 21 април е въведена забрана за влизане и излизане от страната на панамски граждани, както и за влизане на чуждестранни граждани без разрешително за постоянно пребиваване. От 18 март до 21 април в цялата страна е установен полицейски час. От 25 март той е 24- часов. Излизането на гражданите от домовете им се допуска за не повече от 2 часа до магазините за закупуване на основни стоки и медикаменти. Часовете, в които гражданите и чужденците могат да излязат, са съобразно публично обявен график, свързан с последния номер в личната карта на панамските граждани и паспорта на чужденците. При нарушения се налагат глоби до 100 000 щатски долара.

**Гватемала** - Затворени са сухопътните, морските и въздушните граници на Гватемала до 30 март. Гражданите на страната и постоянно пребиваващите биват поставяни под карантина при влизане в Гватемала. На всички чужди граждани се разрешава да напуснат страната. До 30 март е наложена забрана за влизане в страната на чуждестранни граждани с изключения на постоянно пребиваващи и семействата им и дипломати. Най-близкото международно летище до границата с Гватемала е в град Канкун, откъдето има възможност за преки полети до Европа или за полети през град Мексико до Европа. Организират се два чартърни полета от Испания и Германия. Германската авиокомпания „Кондор“ организира чартърен полет на 30 март до Франкфурт. Има ограничен брой места за граждани на ЕС. Съобщено е, че приоритет ще се даде на възрастни хора над 65 години, болни хора, семейства с деца и малолетни. Не се разрешава пътуване с домашни любимци. Има глоба при неявяване на полета след потвърждение за включване в списъка.